ഇന്ധന വില വര്ദ്ധനവ് വരാന് പോകുന്ന തിരഞ്ഞെടുപ്പില് പ്രതിപക്ഷം ആയുധമാക്കുമെന്ന ഭയം ചര്ച്ചയ്ക്കൊരുങ്ങി കേന്ദ്രം ന്യൂഡല്ഹി: പെട്രോള്, ഡീസല് വിലകളില് കഴിഞ്ഞ ദിവസങ്ങളിലായി ഉണ്ടായ വര്ദ്ധനവില് ജനങ്ങള്ക്കിടയില് വലിയ പ്രതിഷേധമാണ് ഉയര്ന്നത്. ഇത് മുന്നിര്ത്തി പെട്രോള്, ഡീസല് വില കുറയ്ക്കുന്നതിന്റെ സാധ്യതാചര്ച്ചയില് കേന്ദ്രം. വിലയില് മാറ്റം വരുത്തിയില്ലെങ്കില് യു.പി അടക്കം വരാന് പോകുന്ന തിരഞ്ഞെടുപ്പില് പ്രതിപക്ഷം ഈ വിഷയം ആയുധമാക്കുമെന്ന തിരിച്ചറിവ് കൂടിയാല് ഈ ചര്ച്ചയിലേക്ക് വഴി വെച്ചത്. എന്നാല്, വിലയോ എക്സൈസ് തീരുവയോ കുറക്കുന്നതിന്റെ വ്യക്തമായ നടപടികളിലേക്ക് കടന്നിട്ടില്ല. അസംസ്കൃത എണ്ണ നല്കുന്ന രാജ്യങ്ങളോട് വില കുറച്ചു തരണമെന്ന ആവശ്യം ഉയര്ത്താനാണ് ഒരു ചര്ച്ച. തീരുവ കുറക്കുക വഴി വരുമാന നഷ്ടത്തില് ചെറിയൊരു പങ്ക് കേന്ദ്രം ഏറ്റെടുക്കുമ്ബോള് സംസ്ഥാനങ്ങളെക്കൂടി പ്രാദേശിക നികുതി കുറക്കാന് പ്രേരിപ്പിക്കുന്നതിനെക്കുറിച്ചും ധനമന്ത്രാലയത്തില് ചര്ച്ച നടക്കുന്നു. സംസ്ഥാനങ്ങള് ശക്തമായി എതിര്ക്കുന്നതിനാല് പെട്രോളിയം ഉല്പന്നങ്ങള് ജി.എസ്.ടിയുടെ പരിധിയില് കൊണ്ടുവരുന്നത് നടപ്പില്ലാത്ത സ്ഥിതിയുമാണ്. പെട്രോളിന് ഡല്ഹിയില് ലിറ്ററിന് 105.84 രൂപയെന്ന സര്വകാല റെക്കോഡിലെത്തി. മുംബൈയില് ഇത് 111.77 രൂപയാണ്. ഡീസലിന് യഥാക്രമം 94.57 രൂപയും 102.52 രൂപയുമായി. വിമാന ഇന്ധനത്തിന് ലിറ്ററിന് ശരാശരി 79 രൂപയാണ് ഡല്ഹിയില് വില. ബി.ജെ.പി അധികാരത്തില് വരുന്നതിനുമുമ്ബ് 2014ല് പെട്രോളിയം ഉല്പന്നങ്ങളില്നിന്ന് കേന്ദ്രത്തിന് കിട്ടിയിരുന്ന നികുതിവരുമാനം 65,000 കോടിയായിരുന്നത് ഇന്ന് 3.50 ലക്ഷം കോടി രൂപയാണെന്ന് ബി.ജെ.പി വിട്ട് തൃണമൂല് കോണ്ഗ്രസിലെത്തിയ മുന് ധനമന്ത്രി യശ്വന്ത് സിന്ഹ ചൂണ്ടിക്കാണിച്ചിരുന്നു. ഇത് പകല്ക്കൊള്ളയല്ലാതെ മറ്റെന്താണെന്ന അദ്ദേഹത്തിന്റെ ചോദ്യത്തോട് ബി.ജെ.പി ഇനിയും പ്രതികരിച്ചിട്ടില്ല. സാദാ ചെരിപ്പിട്ടു നടക്കുന്നവര്ക്കും വിമാനത്തില് കയറാവുന്ന കാലം വരുമെന്ന് അധികാരത്തിലേറിയ സമയത്ത് പറഞ്ഞ ബി.ജെ.പിയുടെ ഭരണം ഏഴു വര്ഷം പിന്നിട്ടപ്പോള് ഇന്ധനവില കൂടിക്കൂടി റോഡിലൂടെപോലും പോകാന് പറ്റാത്ത സ്ഥിതിയായെന്ന് എ.ഐ.സി.സി ജനറല് സെക്രട്ടറി പ്രിയങ്ക ഗാന്ധി കുറ്റപ്പെടുത്തി. വിമാന ഇന്ധനത്തേക്കാള് വില പെട്രോളിന് കൊടുക്കേണ്ട സ്ഥിതിയാണ് ഇപ്പോഴത്തേതെന്നും പ്രിയങ്ക പറഞ്ഞു. തുടര്ച്ചയായി പെട്രോള്, ഡീസല് വില കൂട്ടിയെന്ന വാര്ത്ത കാണുമ്ബോള് സാധാരണക്കാരൊന്നും പൊതുവെ ഇപ്പോ ഞെട്ടാറില്ല. എപ്പോഴും എപ്പോഴും ഞെട്ടാന് എനിക്ക് വട്ടൊന്നുമില്ലല്ലോ എന്ന രീതിയിലായി ഏതൊരു മലയാളിയും. പക്ഷെ ഇപ്പോള് പുറത്ത് വരുന്നത് ശരിക്കും ഞെട്ടിപ്പിക്കുന്ന ഒരു വാര്ത്തയാണ്. ആകാശത്ത് പറന്നുപൊങ്ങുന്ന ഭീമന് വിമാനത്തിന് നിറയ്ക്കുന്ന ഇന്ധനത്തെക്കാള് വില കൂടുതലാണ് നമ്മള് ബൈക്കില് നിറയ്ക്കുന്ന പെട്രോളിനെന്ന കേട്ടാല് വിശ്വസിക്കാന് സാധിക്കുമോ..?എന്നാല് അത് സത്യമാണെന്ന റിപ്പോര്ട്ടുകളാണ് പുറത്ത് വന്നിരിക്കുന്നത്. ബൈക്കിനും കാറിനും നമ്മള് നിറയ്ക്കുന്ന പെട്രോളിന് വിമാനത്തില് ഉപയോഗിക്കുന്ന എടിഎഫ് ഇന്ധനത്തെക്കാള് രാജ്യത്ത് മുപ്പത് ശതമാനം കൂടുതലാണ് വില. എടിഎഫ് അഥവാ ഏവിയേഷന് ടര്ബൈന് ഫ്യുവലിന് ഡല്ഹിയിലെ വില കിലോലിറ്ററിന് 79,020.16 രൂപയാണ്. അതായത് ലിറ്ററിന് വെറും 79 രൂപ മാത്രം. അതേസമയം നമ്മള് ഉപയോഗിക്കുന്ന പെട്രോളിന്റെ വിലയോ.? ലിറ്ററിന് 106 രൂപ. അതായത് പെട്രോളിന്റെ വില വിമാന ഇന്ധനത്തെക്കാള് 27 രൂപയോളം അധികം. മുപ്പത് ശതമാനത്തിലധികം വില. കേരളം, കര്ണാടക, മധ്യപ്രദേശ്, രാജസ്ഥാന്, ഒഡിഷ, ആന്ധ്രാപ്രദേശ്, തെലങ്കാന, ഗുജറാത്ത്, മഹാരാഷ്ട്ര, ചത്തീസ്ഗഢ്, ബിഹാര് സംസ്ഥാനങ്ങളിലും കേന്ദ്രഭരണപ്രദേശമായ ലഡാക്കിലും ഡീസല്വില 100 കടന്നിട്ടുണ്ട്. ഒരിടവേളയ്ക്കുശേഷം സെപ്റ്റംബര് 24 മുതലാണ് ഡീസല്വില വീണ്ടും ഉയര്ന്നുതുടങ്ങിയത്. 28മുതല് പെട്രോള് വിലയും. അതിനുശേഷം 16 തവണയായി പെട്രോളിന് 4.65 രൂപയും 19 തവണയായി ഡീസലിന് 5.95 രൂപയും കൂടി. മേയ് നാലിനും ജൂലായ് 17നും ഇടയില് പെട്രോളിന് 11.44 രൂപയും ഡീസലിന് 9.14 രൂപയും വര്ധിപ്പിച്ചിരുന്നു. മൂന്നുദിവസമായി അന്താരാഷ്ട്രവിപണിയില് അസംസ്കൃത എണ്ണവിലയില് വലിയ മാറ്റമുണ്ടായിട്ടില്ല. ബാരലിന് 84 ഡോളറിനും 85 ഡോളറിനും ഇടയിലാണിത്. ഞായറാഴ്ച ബ്രെന്റ് ക്രൂഡ് വില ബാരലിന് 84.80 ഡോളറാണ്. ഒരു മാസം മുമ്ബിത് 73.51 ഡോളറായിരുന്നു. Tags